Nyt pääministeri Sipilä kommentoi kuohuntaa aiheuttanutta aktiivimallia: ”Työttömän näkökulmaa tässä on haettu”

Kuohunta pääministeri Juha Sipilän hallituksen aktiivimallin ympärillä on jatkunut viikkoja, mutta vuodenvaihteessa tauolla ollut Sipilä itse on toistaiseksi ollut hiljaa ankaraa arvostelua herättäneestä uudistuksesta.

Pääministeri Juha Sipilä ja presidenttiehdokas Matti Vanhanen.­

Lauantaina keskusta kiritti tahmeasti sujuvaa presidentinvaaliehdokas Matti Vanhasen kampanjaa puolueen puheenjohtajapäivillä Helsingissä.

Sipilä otti tilausuudessa lyhyesti kantaa myös aktiivimalliin.

Hypoteekkiyhdistys on arvostellut kokeilua siltä osin, että se voi luoda valetyöllisiä.

– Se ei tietenkään ole tavoitteena vaan se että saadaan ihmisille töitä, ja avoimet paikat ja ihmiset kohtaamaan, Sipilä sanoi toimittajille.

Katso alla olevalta videolta, mitä aktiivimalli pähkinänkuoressa tarkoittaa.

Sipilä korosti, että aktiivimalli on vain yksi osa niin sanotusta kymppilistasta, jolla helpotetaan esimerkiksi työttömän yrittäjäksi siirtymistä ja opiskelua. Eduskunnan ponsi velvoittaa katsomaan, miten käytäntö on toiminut kolmen kuukauden jälkeen.

– Ei tässä mitään kiusaa haeta.

– Jokaista asiaa käydään hyvin pelonsekaisin tuntein läpi, kuten työttömien haastatteluja kolmen kuukauden välein. Ei siitä kukaan enää puhu, kun se havaittiin hyväksi.

Sipilän mukaan aktiivimallissa on haettu työttömän näkökulmaa.

– Kun isot asiat menevät oikeaan suuntaan, joistakin asioista haetaan kohua nimenomaan pelottelulla, Sipilä sanoi Ilta-Sanomille.

– Työttömän näkökulmaa tässä on haettu. Tilanteita, jossa työtön joutuisi kohtuuttomaan tilanteeseen eikä sen takia pysty velvoitteita täyttämään, ei saa syntyä.

Sipilän mukaan tämä tarkoittaa tällaisessa tilanteessa olevien yksittäisten ihmisten kohdalla sitä, että heiltä haetaan henkilökohtaista palautetta ja epäkohtia korjataan tarvittaessa.

– Uskon, että tämä kääntyy lopulta hyväksi. Tästä on puhuttu leikkauksena, mutta täytyy muistaa, että työttömyysturvan taso on alkavalle jaksolle parantunut, koska seitsemästä omavastuupäivästä palattiin viiteen, Sipilä sanoi IS:lle.